b'\n_START_ARTICLE_\nJens Andersen Lodehat\n_START_PARAGRAPH_\nJens Andersen Lodehat (d\xc3\xb8d 15. juli 1431), dansk biskop._NEWLINE_Han var s\xc3\xb8n af Anders (eller Andreas) Jensen Lodehat til Torsinge, en bror til biskop Peder Jensen Lodehat og opn\xc3\xa5ede, formodentlig ved hj\xc3\xa6lp fra farbroderen, tidligt fremtr\xc3\xa6dende positioner, s\xc3\xa5ledes at han ved dennes d\xc3\xb8d i 1416 var provst i Odense og ogs\xc3\xa5 kansler hos Erik 7. af Pommern._NEWLINE_Han var udset som biskop Peder Lodehats efterf\xc3\xb8lger i Roskilde, men f\xc3\xb8r valget var sket, benyttede kongen lejligheden til at kr\xc3\xa6ve retten over K\xc3\xb8benhavn, som i sin tid var blevet overdraget som l\xc3\xa5n til Valdemar 4. Atterdag._NEWLINE_Da Jens Andersen Lodehat valgtes til biskop, m\xc3\xa5tte han tiltr\xc3\xa6de, at K\xc3\xb8benhavn under striden var overladt i varet\xc3\xa6gt hos et medlem af rigsr\xc3\xa5det, og i 1417 tog kongen byen og K\xc3\xb8benhavns Slot. Dette bet\xc3\xb8d blandt andet at Jens Andersen Lodehat m\xc3\xa5tte tage til takke med en beskeden K\xc3\xb8benhavnerbolig i en r\xc3\xa6kke bygninger, der l\xc3\xa5 over det der i dag kaldes " Munkek\xc3\xa6lderen" i\xc2\xa0N\xc3\xb8rregade. Jens Andersen Lodehat gjorde kun begr\xc3\xa6nsede fors\xc3\xb8g p\xc3\xa5 at f\xc3\xa5 K\xc3\xb8benhavn igen og fik i stedet en gunstig position hos kongen som Danmarks Riges \xc3\xb8verste Kansler._NEWLINE_Han var f\xc3\xa6tter til \xc3\xa6rkebiskoppen i Uppsala, Jens Gerriksen.'